b'\n_START_ARTICLE_\nTymoli\n_START_SECTION_\nOminaisuudet\n_START_PARAGRAPH_\nTymoli on antiseptinen aine ja sen teho on jopa 30-kertainen verrattuna fenoliin. Tymoli tehoaa useisiin eri bakteereihin ja hiivoihin. Eteerist\xc3\xa4 timjami\xc3\xb6ljy\xc3\xa4 on k\xc3\xa4ytetty my\xc3\xb6s ulko- ja sis\xc3\xa4loisten h\xc3\xa4\xc3\xa4t\xc3\xa4miseen. Aineen on todettu my\xc3\xb6s olevan antioksidantti ja est\xc3\xa4v\xc3\xa4n rasvojen ja lipidien hapettumisesta johtuvaa hajoamista._NEWLINE_Sulanut nestem\xc3\xa4inen tymoli on helppo alij\xc3\xa4\xc3\xa4hdytt\xc3\xa4\xc3\xa4 eli laskea nestem\xc3\xa4isen aineen l\xc3\xa4mp\xc3\xb6tilaa niin, ett\xc3\xa4 se ei kuitenkaan j\xc3\xa4hmety. Tymolikiteiden lis\xc3\xa4\xc3\xa4minen alij\xc3\xa4\xc3\xa4htyneeseen tymoliin johtaa kiteytymiseen ja samalla vapautuu l\xc3\xa4mp\xc3\xb6\xc3\xa4.\n_START_SECTION_\nTeollinen synteesi\n_START_PARAGRAPH_\nTymolia voidaan valmistaa kemiallisella synteesill\xc3\xa4 alkyloimalla m-kresolia isopropanolilla tai propeenilla. Reaktiossa k\xc3\xa4ytett\xc3\xa4v\xc3\xa4t orgaaniset liuottimet ovat usein haitallisia ymp\xc3\xa4rist\xc3\xb6lle. Ylikriittisen hiilidioksidin k\xc3\xa4ytt\xc3\xa4minen orgaanisten liuottimien sijasta on osoittautunut tehokkaaksi._NEWLINE_Tymolia voidaan syntetisoida my\xc3\xb6s k\xc3\xa4ytt\xc3\xa4m\xc3\xa4ll\xc3\xa4 l\xc3\xa4ht\xc3\xb6aineina kymeeni\xc3\xa4 tai kymidiini\xc3\xa4.\n_START_SECTION_\nK\xc3\xa4ytt\xc3\xb6\n_START_PARAGRAPH_\nTymolin antiseptisten ominaisuuksien vuoksi sit\xc3\xa4 k\xc3\xa4ytet\xc3\xa4\xc3\xa4n muun muassa hammastahnoissa ja suuvesiss\xc3\xa4. Tutkimuksissa tymolin on todettu olevan tehokas tapa h\xc3\xa4vitt\xc3\xa4\xc3\xa4 hunajamehil\xc3\xa4isyhdyskuntiin pesiytyneet Varroa destructor -punkit, jotka est\xc3\xa4v\xc3\xa4t mehil\xc3\xa4isten kasvua ja altistavat ne sairauksille. Tymoli vaikuttaa huomattavasti punkkien fysiologiaan, ja tutkimustulokset osoittavat, ett\xc3\xa4 aine kykenee h\xc3\xa4vitt\xc3\xa4m\xc3\xa4\xc3\xa4n jopa yli 90\xc2\xa0% haitallisista punkeista._NEWLINE_Tymolia k\xc3\xa4ytet\xc3\xa4\xc3\xa4n my\xc3\xb6s tymoliftaleiinin, joka on pH-indikaattori, valmistukseen. Tymoli reagoi happamissa olosuhteissa ftaalianhydridin kanssa muodostaen tymoliftaleiinia.'